## Rješenje kojim se trgovačkom društvu Diamant Marina d.o.o., Zagreb, odobrava objavljivanje ponude za preuzimanje javnog dioničkog društva Primošten d.d., Primošten

### NN 26/2008 (29.2.2008.), Rješenje kojim se trgovačkom društvu Diamant Marina d.o.o., Zagreb, odobrava objavljivanje ponude za preuzimanje javnog dioničkog društva Primošten d.d., Primošten

# HRVATSKA AGENCIJA ZA NADZOR FINANCIJSKIH USLUGA

**875**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02,87/02 i 120/02) i članka 61. stavak 1. Zakona o preuzimanju
dioničkih društava (»Narodne novine« broj 109/07), Uprava Hrvatske agencije za
nadzor financijskih usluga, temeljem Zahtjeva trgovačkog društva Diamant Marina
d.o.o., Zagreb, Savska cesta 106, zastupanog po punomoćniku, trgovačkom društvu
Hypo Alpe-Adria-Bank d.d. Zagreb, Slavonska avenija 6, za odobrenje
objavljivanja ponude za preuzimanje javnog dioničkog društva Primošten d.d.,
Primošten, Bana Josipa Jelačića 17, na sjednici održanoj 21. veljače 2008.
godine, donijela je

## RJEŠENJE

1. Trgovačkom društvu Diamant Marina d.o.o., Zagreb, Savska cesta 106, odobrava
se objavljivanje ponude za preuzimanje javnog dioničkog društva Primošten d.d.,
Primošten, Bana Josipa Jelačića 17.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo Diamant Marina d.o.o., Zagreb, Savska cesta 106 (dalje u
tekstu: Ponuditelj), zastupano po punomoćniku, trgovačkom društvu Hypo Alpe-Adria-Bank
d.d. Zagreb, Slavonska avenija 6, podnijelo je Hrvatskoj agenciji za nadzor
financijskih usluga (dalje u tekstu: Agencija), 31. listopada 2007. godine,
temeljem odredbe članka 13. stavak 1. Zakona o preuzimanju dioničkih društava
(»Narodne novine« broj 84/02, 87/02 i 120/02; dalje u tekstu: Zakon), Zahtjev za
odobrenje objavljivanja ponude za preuzimanje trgovačkog društva Primošten d.d.,
Primošten, Bana Josipa Jelačića 17 (dalje u tekstu: Izdavatelj), ponudu i
isprave iz članka 12. stavak 2. Zakona, a 12. veljače 2008. godine, zadnju
izmjenu i dopunu toga zahtjeva.
II. Izdavatelj je javno dioničko društvo, sukladno odredbi članka 114. stavak 1.
točka 2. Zakona o tržištu vrijednosnih papira (»Narodne novine« broj 84/02 i
138/06), vezano uz odredbu članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na Internetu te utvrdila da
temeljni kapital Izdavatelja iznosi 258.154.800,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu srpnju, kolovozu i rujnu 2007. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 3. alineja 2. Zakona, nastala je za Ponuditelja 23. rujna 2007. godine,
protekom 18 mjeseci od dana prvog stjecanja dionica Izdavatelja nakon prethodne
ponude za preuzimanje i to stjecanjem 2.064 dionice, odnosno 0,16% učešća u
temeljnom kapitalu Izdavatelja, koje dionice je Ponuditelj stekao 23. ožujka
2006. godine, temeljem Ugovora o kupoprodaji i prijenosu dionica.
Nakon prethodne ponude za preuzimanje, Ponuditelj je stekao ukupno 5.347 dionica
Izdavatelja, odnosno 0,41% učešća u temeljnom kapitalu Izdavatelja, što daje
0,41% od ukupnog broja glasova koje daju dionice Izdavatelja s pravom glasa, a
nakon kojih stjecanja raspolaže s ukupno 1.263.084 dionica, odnosno 97,85%
učešća u temeljnom kapitalu Izdavatelja, što daje 97,85% od ukupnog broja
glasova koje daju dionice Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
200,00 kuna po dionici. Prema podacima dostup­nima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Izdavatelja s pravom glasa u
razdoblju nakon prethodne ponude za preuzimanje iznosi 200,00 kuna po dionici.
Prema očitovanju Zagrebačke burze d.d., Zagreb, dostavljenom na zahtjev Agencije
(u predmetu: klasa: 451-04/07-13/50), na Zagrebačkoj burzi d.d., Zagreb je u
zadnja tri mjeseca prije nastanka obveze objavljivanja ponude za preuzimanje
nije bilo trgovine dionicama Izdavatelja niti kroz trgovinski sustav niti putem
dražbi, te je utvrđeno da je cijena izražena u ponudi za preuzimanje u iznosu od
200,00 kuna po dionici, utvrđena u skladu s odredbom članka 4. stavak 4. i
članka 15. stavci 4. i 6. Zakona.
V. Ponuditelj raspolaže s ukupno 1.263.084 redovnih dionica Izdavatelja, a
temeljni kapital Izdavatelja podijeljen je na 1.290.774 redovnih dionica, svaka
u nominalnom iznosu od 200,00 kuna. Novčana sredstva potrebno je osigurati
sukladno odredbi članka 9. stavka 1. Zakona, za plaćanje preostalih 27.690
dionica Izdavatelja s pravom glasa, u iznosu od najmanje 5.538.000,00 kuna.
Uvidom u Garanciju broj 095/2008, koju je 11. veljače 2008. godine, na iznos od
5.600.000,00 kn, u korist svih dioničara Izdavatelja, izdala Štedbanka d.d.,
Zagreb, Slavonska avenija 3, s rokom važenja do 12. svibnja 2008. godine,
utvrđeno je da je Ponuditelj osigurao sredstva u iznosu 5.600.000,00 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Budući da je Ponuditelj Zahtjev za odobrenje objavljivanja ponude za
preuzimanje Agenciji podnio prije stupanja na snagu Zakona o preuzimanju
dioničkih društava (»Narodne novine« broj 109/07), odnosno 31. listopada 2007.
godine, to je sukladno odredbi članka 61. stavak 1. navedenog Zakona, predmetni
postupak preuzimanja dovršen u skladu s odredbama Zakona.
Ponuditelj je uz zahtjev za odobrenje objavljivanja ponude za preuzimanje
Izdavatelja, dostavio tekst ponude za preuzimanje, sastavljen sukladno odredbi
članka 12. stavak 1. Zakona, te dokumentaciju propisanu odredbom stavka 2.
istoga članka Zakona pa je slijedom navedenog, temeljem odredbe članka 13.
stavak 2. Zakona, odlučeno je kao u točki 1. izreke.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-10/20
Urbroj: 326-111/07-9
Zagreb, 21. veljače 2008.

Član Uprave
**Ivica Letinić**, v. r.

Rješenje, NN 26/2008-875
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)